b'\n_START_ARTICLE_\nNeptunuksen renkaat\n_START_PARAGRAPH_\nNeptunuksen renkaat koostuvat p\xc3\xa4\xc3\xa4asiassa viidest\xc3\xa4 p\xc3\xa4\xc3\xa4renkaasta, jotka avaruusluotain Voyager 2 l\xc3\xb6ysi vuonna 1989. Tiheydelt\xc3\xa4\xc3\xa4n ne ovat verrattavissa paljon suurempiin mutta v\xc3\xa4hemm\xc3\xa4n tiheisiin Saturnuksen p\xc3\xa4\xc3\xa4renkaisiin. Muuten Neptunuksen renkaat ovat p\xc3\xb6lyiset ja huomaamattomat. Ne muistuttavat l\xc3\xa4heisesti Jupiterin renkaita._NEWLINE_Neptunuksen p\xc3\xa4\xc3\xa4renkaat nimettiin viiden historiallisen t\xc3\xa4htitieteilij\xc3\xa4n mukaan, jotka vaikuttivat Neptunuksen l\xc3\xb6yt\xc3\xa4miseen vuonna 1846: Gallen, Le Verrierin, Lassellin, Aragon ja Adamsin. Neptunuksella on my\xc3\xb6s jonkin verran nime\xc3\xa4m\xc3\xa4tt\xc3\xb6mi\xc3\xa4 renkaita kuunsa Galatean kiertoradan l\xc3\xa4heisyydess\xc3\xa4. Muut kuut, Naiad, Thalassa ja Despina kiert\xc3\xa4v\xc3\xa4t vapaassa tilassa renkaiden v\xc3\xa4liss\xc3\xa4._NEWLINE_Neptunuksen renkaat koostuvat eritt\xc3\xa4in pime\xc3\xa4st\xc3\xa4 materiaalista, joka on luultavasti orgaanista yhdistett\xc3\xa4 kuten Uranuksen renkaissa. P\xc3\xb6lyn osuus renkaissa (20\xe2\x80\x9370\xc2\xa0%) on korkea, ja renkaiden optinen syvyys on keskiarvoa pienempi, v\xc3\xa4hemm\xc3\xa4n kuin 0,1. Adams -renkaalla on viisi kaarta, joiden nimiksi on annettu Fraternit\xc3\xa9, \xc3\x89galit\xc3\xa9 1 ja 2, Libert\xc3\xa9, ja Courage. Kaaret pysyv\xc3\xa4t suunnilleen omilla paikoillaan ja ovat muuttuneet vain hieman l\xc3\xb6yt\xc3\xa4misest\xc3\xa4\xc3\xa4n asti. Kuitenkin niiden vakaus liittyy luultavasti sisemm\xc3\xa4n kuun, Galatean, liikerataan.\n_START_SECTION_\nL\xc3\xb6yt\xc3\xa4minen\n_START_PARAGRAPH_\nEnsimm\xc3\xa4isen havainnon Neptunuksen renkaista teki William Lassell, Neptunuksen suurimman kuun Tritonin l\xc3\xb6yt\xc3\xa4j\xc3\xa4 vuonna 1846. H\xc3\xa4n ilmoitti n\xc3\xa4hneens\xc3\xa4 renkaan planeetan ymp\xc3\xa4rill\xc3\xa4. H\xc3\xa4nen havaintoaan ei kuitenkaan koskaan varmistettu, ja sen ajateltiin olevan vain teoria. Ensimm\xc3\xa4inen varmistettu renkaiden l\xc3\xb6yt\xc3\xb6 tehtiin vuonna 1968, vaikka tulosta ei huomioitu ennen vuotta 1977, jolloin Uranuksen renkaat l\xc3\xb6ydettiin. Pian Uranuksen renkaiden l\xc3\xb6yt\xc3\xa4misen j\xc3\xa4lkeen Villanovan yliopiston ryhm\xc3\xa4 alkoi etsi\xc3\xa4 Neptunuksen renkaita. Varmistettuja l\xc3\xb6yt\xc3\xb6j\xc3\xa4 ei kuitenkaan tapahtunut. My\xc3\xb6hemmin, kun Voyager ohitti Neptunuksen, sen renkaat kuvattiin._NEWLINE_1980-luvulla huomattavat l\xc3\xb6yd\xc3\xb6t koskivat useammin Uranusta kuin Neptunusta, sill\xc3\xa4 Uranus oli siihen aikaan helpommin havaittavissa. My\xc3\xb6s Neptunuksen seuraavan t\xc3\xa4hdenpeiton aikaan 12. syyskuuta 1983 tehtiin mahdollisia havaintoja renkaista. Kuitenkin Maasta tehdyt havainnot olivat sekavia. Kuutena seuraavana vuonna tehtiin kuitenkin 50 muuta havaintoa, joiden tulokset olivat positiivisia. Tiedettiin, ett\xc3\xa4 Neptunuksella oli renkaat, mutta renkaista ei tiedetty l\xc3\xa4hes mit\xc3\xa4\xc3\xa4n. Voyager 2 ohitti planeetan vuonna 1989 ja otti lis\xc3\xa4\xc3\xa4 kuvia renkaista. T\xc3\xa4m\xc3\xa4n j\xc3\xa4lkeen Maasta aiemmin tehdyt havainnot verrattiin Voyager 2:n ottamiin kuviin, ja renkaiden koostumuksesta saatiin parempi k\xc3\xa4sitys._NEWLINE_Voyagerin ohituksen j\xc3\xa4lkeen Hubble-avaruusteleskooppi ja Maassa olevat teleskoopit ovat tutkineet Neptunuksen kirkkaimpia renkaita, Adamsia ja Le Verrieri\xc3\xa4. Ne eiv\xc3\xa4t kuitenkaan n\xc3\xa4y hyvin edes teleskooppien avulla. Heikoimmat renkaat ovat edelleen liian n\xc3\xa4kym\xc3\xa4tt\xc3\xb6mi\xc3\xa4 tutkittavaksi.\n_START_SECTION_\nOminaisuuksia\n_START_PARAGRAPH_\nNeptunuksella on viisi havaittavaa rengasta, jotka ovat planeetasta poisp\xc3\xa4in Galle, Le Verrier, Lassell, Arago ja Adams. Neptunusta kiert\xc3\xa4\xc3\xa4 silti luultavasti kevytt\xc3\xa4 ja vaikeasti havaittavaa materiaalia Le Verrier- ja Galle- renkaiden v\xc3\xa4liss\xc3\xa4, ja mahdollisesti my\xc3\xb6s kauempana. Kolme Neptunuksen renkaista ovat ohuita, paksuudeltaan vain 100 kilometri\xc3\xa4 tai v\xc3\xa4hemm\xc3\xa4n, mutta Gallen ja Lassellin paksuus voi olla jopa 2,000-5,000 km. Nelj\xc3\xa4 pient\xc3\xa4 Neptunuksen kuuta kiert\xc3\xa4v\xc3\xa4t planeettaa renkaiden sis\xc3\xa4ll\xc3\xa4: Naiad ja Thalassa Gallen ja Le Verrierin v\xc3\xa4liss\xc3\xa4, Despina Le Verrierin l\xc3\xa4hell\xc3\xa4 ja Galatea Adamsin l\xc3\xa4hell\xc3\xa4._NEWLINE_Neptunuksen renkaissa on suuri m\xc3\xa4\xc3\xa4r\xc3\xa4 mikrometriluokan p\xc3\xb6ly\xc3\xa4: p\xc3\xb6lyn m\xc3\xa4\xc3\xa4r\xc3\xa4llinen osuus on 20\xe2\x80\x9370 prosentin v\xc3\xa4lill\xc3\xa4. T\xc3\xa4ss\xc3\xa4 suhteessa Neptunuksen renkaat ovat hyvin samanlaiset kuin Jupiterin, joissa p\xc3\xb6lyn osuus on 50\xe2\x80\x93100\xc2\xa0%, ja hyvin erilaiset kuin Saturnuksen ja Uranuksen renkaat, joissa p\xc3\xb6lyn osuus on alle 0,1 prosenttia. Neptunuksen renkaiden hiukkaset ovat pime\xc3\xa4\xc3\xa4 materiaa; mahdollisesti sekoitus j\xc3\xa4\xc3\xa4t\xc3\xa4 ja s\xc3\xa4teilypohjaista ainetta. Renkaat ovat v\xc3\xa4rilt\xc3\xa4\xc3\xa4n punertavia, ja niiden albedot ovat samanlaisia kuin Uranuksen renkaiden hiukkasilla ja Neptunuksen sisemmill\xc3\xa4 kuilla. Renkaat ovat niin ohuita, ettei niit\xc3\xa4 voi n\xc3\xa4hd\xc3\xa4 paljain silmin. Sek\xc3\xa4 Neptunuksen ett\xc3\xa4 Jupiterin renkaat ovat eritt\xc3\xa4in vaikeasti havaittavia._NEWLINE_Neptunuksen, kuten Uranuksenkin, renkaat ovat luultavasti melko nuoria; niiden ik\xc3\xa4 on v\xc3\xa4hemm\xc3\xa4n kuin Aurinkokunnan ik\xc3\xa4. Kumpienkin planeettojen renkaat ovat lis\xc3\xa4ksi luultavasti tuhoutuneiden sisempien kuiden j\xc3\xa4\xc3\xa4nteit\xc3\xa4.\n_START_SECTION_\nSisemm\xc3\xa4t renkaat\n_START_PARAGRAPH_\nNeptunuksen sisin rengas on nimelt\xc3\xa4\xc3\xa4n Galle. Se on nimetty Johann Gottfried Gallen, ensimm\xc3\xa4isen ihmisen joka n\xc3\xa4ki Neptunuksen teleskoopin l\xc3\xa4pi mukaan. Se on noin 2\xc2\xa0000 km leve\xc3\xa4 ja kiert\xc3\xa4\xc3\xa4 planeettaa 41\xc2\xa0000 - 43\xc2\xa0000 kilometrin p\xc3\xa4\xc3\xa4ss\xc3\xa4. Se on ohut rengas, jonka optinen n\xc3\xa4kyvyys on noin 10\xe2\x80\x934. P\xc3\xb6lyn osuus t\xc3\xa4ss\xc3\xa4 renkaassa on arvioitu olevan 40\xe2\x80\x9370\xc2\xa0%._NEWLINE_Seuraava rengas on nimelt\xc3\xa4\xc3\xa4n Le Verrier. Se on nimetty Urbain Le Verrierin, joka arvioi Neptunuksen sijainnin vuonna 1846 mukaan. Sen kiertoradan s\xc3\xa4de on noin 53\xc2\xa0200 km, ja sen leveys on noin 113\xc2\xa0km. Sen optinen n\xc3\xa4kyvyys on 0,0062 \xc2\xb1 0,0015. P\xc3\xb6lyn osuus t\xc3\xa4ss\xc3\xa4 renkaassa on my\xc3\xb6s 40\xe2\x80\x9370\xc2\xa0%. Pieni Neptunuksen kuu Despina kiert\xc3\xa4\xc3\xa4 planeettaa 52\xc2\xa0526 kilometrin p\xc3\xa4\xc3\xa4ss\xc3\xa4, mik\xc3\xa4 on luultavasti vaikuttanut renkaan muotoutumiseen._NEWLINE_Lassellin rengas on keskimm\xc3\xa4inen Neptunuksen renkaista. Se on nimetty William Lassellin mukaan. H\xc3\xa4n oli englantilainen t\xc3\xa4htitieteilij\xc3\xa4, joka l\xc3\xb6ysi Neptunuksen suurimman kuun Tritonin. Rengas on hyvin ohut, ja se kiert\xc3\xa4\xc3\xa4 planeettaa Le Verrierin ja Aragon renkaiden v\xc3\xa4liin sijoittuvalla alueella. Sen optinen n\xc3\xa4kyvyys on 10\xe2\x80\x934. P\xc3\xb6lyn osuus renkaassa on 20\xe2\x80\x9340\xc2\xa0%._NEWLINE_L\xc3\xa4hell\xc3\xa4 Lassellin renkaan ulkoreunaa on hyvin ohut ja vaikeasti havaittava rengas, joka kiert\xc3\xa4\xc3\xa4 Neptunusta 57\xc2\xa0200 kilometrin p\xc3\xa4\xc3\xa4ss\xc3\xa4 ja on v\xc3\xa4hemm\xc3\xa4n kuin 100\xc2\xa0km leve\xc3\xa4. Jotkut tieteilij\xc3\xa4t kutsuvat aluetta Aragon renkaaksi Fran\xc3\xa7ois Aragon, ranskalaisen matemaatikon, fyysikon, t\xc3\xa4htitieteilij\xc3\xa4n ja poliitikon mukaan. Kuitenkaan monissa julkaisuissa Aragon rengasta ei edes mainita.\n_START_SECTION_\nAdamsin rengas\n_START_PARAGRAPH_\nAdamsin rengas, jonka kiertoradan s\xc3\xa4de on noin 63\xc2\xa0930 kilometri\xc3\xa4, on Neptunuksen uloin ja tutkituin rengas. Se on nimetty John Couch Adamsin, joka arvioi Neptunuksen sijainnin heti Le Verrierin j\xc3\xa4lkeen, mukaan. Rengas on kapea, hieman eksentrinen ja inkoitinut, ja sen keskim\xc3\xa4\xc3\xa4r\xc3\xa4inen paksuus on 35\xc2\xa0km. Renkaan optinen tiheys on noin 0,011 \xc2\xb1 0,003. P\xc3\xb6lyn osuus renkaassa on 20\xe2\x80\x9340\xc2\xa0% ja arvioidusti pienempi kuin miss\xc3\xa4\xc3\xa4n muussa renkaassa. Neptunuksen pieni kuu Galatea kiert\xc3\xa4\xc3\xa4 planeettaa Adamsin renkaan sis\xc3\xa4ll\xc3\xa4 61\xc2\xa0953 kilometrin p\xc3\xa4\xc3\xa4ss\xc3\xa4 planeetasta. Se on vaikuttanut renkaan muodostumiseen.\n_START_SECTION_\nTutkimus\n_START_PARAGRAPH_\nRenkaita tutkittiin tarkasti, kun Voyager 2 ohitti Neptunuksen elokuussa 1989. Luotaimen ottamista kuvista ker\xc3\xa4ttiin tietoa ja sit\xc3\xa4 verrattiin aiemmin tehtyihin havaintoihin. Voyager 2 kuvasi renkaat erilaisissa suhteissa Aurinkoon. T\xc3\xa4m\xc3\xa4n takia ossa kuvista valonl\xc3\xa4hde oli takana, osassa sivussa ja osassa edess\xc3\xa4p\xc3\xa4in. Tutkimus johti Neptunuksen kuuden sisimm\xc3\xa4n kuun sek\xc3\xa4 Adamsin renkaan l\xc3\xb6yt\xc3\xa4miseen.'